În România se taie anual 27 de milioane de metri cubi de lemne. Din aceştia, aproape o treime se taie ilegal din păduri, estimează reprezentanţii organizaţiilor de mediu. În ceea ce privește cele 19 milioane de metri cubi de lemn cu acte în regulă, o parte importantă este folosită pentru încălzire pe timp de iarnă - 7 milioane de metri cubi. Restul de 12 milioane ajung în fabricile de prelucrare a lemnului. Jumătate din această cantitate rămâne în fabricile din țară. Aici, 1,6 milioane de metri cubi de lemn sunt transformați anual în mobilă, iar 4,4 milioane de metri cubi sunt prelucrați pentru a fi folosiți în construcții și amenajări. Cealaltă jumătate este exportată mai ales sub formă de cherestea sau furnir, panouri și plăci.

Există însă și o cantitate destul de importantă de lemn care este vândut în străinătate sub formă de bușteni - 800.000 de metri cubi. Practic, este lemn care nu este prelucrat aproape deloc în țara.